ალთაის ოქროს მთები
ალთაის ოქროს მთები — 1998 წლიდან, იუნესკოს მსოფლიო მემკვიდრეობის სიაში ამ სახელითაა შესული ერთ-ერთი ძეგლი რუსეთის ფედერაციიდან, რომელიც მოიცავს ალთაის მთებს, კათუნის ნაკრძალს, ტბა ტელეცკოეს, ბელუხის მთებს და უკოკის მაღლობს. იუნესკო ძეგლს შემდეგნაირად აღწერს: „რეგიონი წარმოადგენს ცენტრალურ ციმბირში მცენარეული ზონების ყველაზე სრულყოფილ თანამიმდევრობას სიმაღლის ზრდასთან ერთად, დაწყებული სტეპებით, ტყე-სტეპებით, შერეული ტყეებით, დამთავრებული სუბალბური და ალპური მცენარეულობით“. იუნესკომ ასევე განსაკუთრებული ყურადღება მიაქცია აქ გავრცელებულ მსოფლიო მასშტაბით ისეთ საფრთხის ქვეშ მყოფ ძუძუმწოვრებს, როგორებიცაა თოვლის ლეოპარდი და ალთაის ცხვარი. ტერიტორია მოიცავს 16 175 კმ²-ს.